CELEX: 32014D0246
Language: fi
Date: 2014-04-28 00:00:00
Title: 2014/246/EU: Komission täytäntöönpanopäätös, annettu 28 päivänä huhtikuuta 2014 , Argentiinan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi  ETA:n kannalta merkityksellinen teksti

3.5.2014   
            
            
               FI
            
            
               Euroopan unionin virallinen lehti
            
            
               L 132/68
            
         KOMISSION TÄYTÄNTÖÖNPANOPÄÄTÖS,
   annettu 28 päivänä huhtikuuta 2014,
   Argentiinan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
   (ETA:n kannalta merkityksellinen teksti)
   
      (2014/246/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Komissio antoi 22 päivänä lokakuuta 2012 Euroopan arvopaperimarkkinaviranomaiselle (EAMV) toimeksiannon, jossa se pyysi EAMV:ltä neuvontaa luottoluokituslaitoksia koskevassa Argentiinan oikeudellisen ja valvontakehyksen teknisessä arvioinnissa.
            
         
               (2)
            
            
               EAMV toteaa 31 päivänä toukokuuta 2013 antamassaan teknisessä lausunnossa ja 18 päivänä joulukuuta 2013 antamassaan teknisen lausunnon päivitetyssä versiossa, että luottoluokituslaitoksiin sovellettava Argentiinan oikeudellinen ja valvontakehys vastaa sen saamien tulosten perusteella asetuksessa (EY) N:o 1060/2009 säädettyä kehystä.
            
         
               (3)
            
            
               Asetuksen (EY) N:o 1060/2009 5 artiklan 6 kohdan toisen alakohdan mukaan kolmannen maan oikeudellisen ja valvontakehyksen katsotaan vastaavan kyseisen asetuksen vaatimuksia, jos se täyttää kolme ehtoa.
            
         
               (4)
            
            
               Ensimmäisenä ehtona on, että kolmannen maan luottoluokituslaitoksilla on toimilupa tai ne on rekisteröity ja ne ovat jatkuvasti tehokkaan valvonnan alaisia. Argentiinan oikeudellinen ja sääntelykehys on ollut voimassa vuodesta 1992 alkaen. Sitä on tarkistettu ja lujitettu hiljattain, ja siihen kuuluu nykyään 29 päivänä marraskuuta 2012 annettu laki N:o 26.831 (”pääomamarkkinalaki”), jota on täydennetty 29 päivänä heinäkuuta 2013 annetulla asetuksella N:o 1023/13, jossa vahvistetaan Argentiinan pääomamarkkinoita koskevat yleiset periaatteet (kuten luottoluokituslaitoksiin sovellettavat korkean tason periaatteet), sekä kansallisen arvopaperikomission (Comision Nacional de Valores, CNV) uudet täytäntöönpanosäännökset, jotka on hyväksytty yleisellä päätöslauselmalla N:o 622/2013. Kaikki nämä säädökset ovat voimassa. Luottoluokituslaitosten on noudatettava myös kaikkia kansainvälisen arvopaperimarkkinavalvojien järjestön (International Organisation of Securities Commissions, IOSCO) käytännesääntöjä. Sääntelykehyksen mukaan luottoluokituslaitokset on rekisteröitävä, ja ne ovat jatkuvasti CNV:n valvonnan alaisia. Laissa N:o 26.831 säädetään CNV:n valvonta- ja seuraamusvaltuuksista. CNV:llä on valtuudet suorittaa tarkastuksia ja tutkimuksia, jotka koskevat sen valvontavallan piiriin kuuluvia luonnollisia henkilöitä tai oikeushenkilöitä, sekä pyytää lainvalvontaviranomaisilta apua, käynnistää oikeudellisia toimia ja ilmoittaa rikoksista. CNV tarkastaa jokaisen rekisteröidyn luottoluokituslaitoksen kaksi kertaa vuodessa suorittamalla paikalla tehtäviä ja asiakirjoihin perustuvia tarkastuksia. Jos sovellettavia säännöksiä rikotaan, CNV voi määrätä seuraamuksia, kuten määrätä sakkoja tai kieltää henkilöä toimimasta hallituksen jäsenenä, johtajana, tilintarkastajana tai luokituskomitean jäsenenä vähintään viiden vuoden pituisena ajanjaksona. CNV voi myös erottaa vastuuhenkilöitä väliaikaisesti tai pysyvästi sekä peruuttaa luottoluokituslaitoksen rekisteröinnin tai toimiluvan. CNV pitää täytäntöönpanoasioista verkkosivustollaan yleiseen käyttöön tarkoitettua rekisteriä, josta käyvät ilmi asian vireillepanopäivä, siitä tehty lopullinen päätös ja määrätyt seuraamukset. EAMV:n ja CNV:n välillä tehdyssä yhteistyösopimuksessa määrätään rajojen yli toimivia luottoluokituslaitoksia vastaan toteutettuja täytäntöönpano- ja valvontatoimenpiteitä koskevasta tietojenvaihdosta. Tämän perusteella olisi katsottava, että Argentiinassa olevia luottoluokituslaitoksia koskevat rekisteröintivaatimukset vastaavat asetuksessa (EY) N:o 1060/2009 säädettyjä vaatimuksia ja että luottoluokituslaitoksiin sovellettavia Argentiinan valvonta- ja täytäntöönpanojärjestelyjä sovelletaan tosiasiallisesti ja ne pannaan tosiasiallisesti täytäntöön.
            
         
               (5)
            
            
               Toisena ehtona on, että kolmannen maan luottoluokituslaitoksiin sovelletaan oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja liitteen I säännöksiä, lukuun ottamatta kyseisen asetuksen 6 a, 6 b, 8 a, 8 b, 8 c ja 11 a artiklaa sekä liitteessä I olevan B jakson 3 kohdan b a alakohtaa ja 3 a ja 3 b kohtaa. Arvioitaessa tämän ehdon täyttymistä olisi otettava huomioon Euroopan parlamentin ja neuvoston asetuksen (EU) N:o 462/2013 (2) 2 artiklan 1 kohta asetuksen (EY) N:o 1060/2009 tiettyjen säännösten soveltamispäivän osalta. Argentiinan oikeudellisessa ja valvontakehyksessä edellytetään, että luottoluokituslaitosta johtaa hallitus, jonka vastuulla on varmistaa luottoluokituslaitoksen moitteeton ja vakaa hoito, luokitustoimintojen riippumattomuus sekä eturistiriitojen asianmukainen havaitseminen, hallitseminen, ilmoittaminen ja poistaminen. Luottoluokituslaitoksen on tätä varten otettava käyttöön asianmukaiset ja tehokkaat organisatoriset ja hallinnolliset järjestelyt sekä toimitettava ja säilytettävä taloudellisten tietojen valtatien (Autopista de la informacion financiera) välityksellä tiedot todellisista ja mahdollisista eturistiriidoista, jotka liittyvät luokituskomitean jäseniin, hallituksen jäseniin, johtajiin ja työntekijöihin. Luottoluokituslaitosten on perustettava pysyvä, tehokas ja riippumaton säännösten noudattamista valvova toiminto, joka raportoi suoraan hallitukselle, ja pidettävä tätä toimintoa yllä. Argentiinan oikeudellinen ja valvontakehys sisältää organisatoristen prosessien ja menettelyjen osalta yksityiskohtaiset säännöt ulkoistamisesta, tietojen kirjaamisesta ja luottamuksellisuudesta. Luottoluokituslaitosten on arvioitava luokitusmenetelmiään ja -mallejaan sekä keskeisiä luokitusoletuksiaan vähintään kerran vuodessa, minkä lisäksi niiden on seurattava ja arvioitava luokituksiaan vähintään neljä kertaa vuodessa. Argentiinan kehys sisältää monenlaisia tiedonantovaatimuksia, jotka koskevat luottoluokituksia ja luokitustoimintoja ja joissa vaaditaan muun muassa luokituskategorioiden pakollista käyttöä, luottoluokitusten välitöntä julkaisemista luokituskomitean käsittelyn jälkeen sekä kaikkien luokitusten ja luokitusraporttien toimittamista taloudellisten tietojen valtatien kautta CNV:n verkkosivustolle julkaistaviksi. Sen vuoksi Argentiinan oikeudellisella ja valvontakehyksellä pitäisi saavuttaa samat tulokset kuin asetuksella (EY) N:o 1060/2009, kun on kyse eturistiriitojen hallinnasta, organisatorisista prosesseista ja menettelyistä, jotka luottoluokituslaitoksella on oltava käytössään, sekä luottoluokitusten ja luottoluokitusmenetelmien laadusta, luottoluokitusten julkistamisesta ja luottoluokitustoimintojen yleisestä ja säännöllisestä julkistamisesta. Kehys antaa näin ollen vastaavan suojan luottoluokituslaitosten integriteetin, avoimuuden ja hyvän hallinnoinnin sekä luottoluokitustoimintojen luotettavuuden osalta.
            
         
               (6)
            
            
               Kolmantena ehtona on, että kolmannen maan sääntelyjärjestelmä estää kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. CNV on hallintoelin, minkä vuoksi siihen sovelletaan hallintomenettelyistä 3 päivänä huhtikuuta 1972 annettua lakia N:o 19.549. CNV toimii hallinnollisten säädösten välityksellä sille siirrettyjen valtuuksien rajoissa. Siltä osin kuin voidaan todeta, ei ole olemassa säännöstä, joka antaisi CNV:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin.
            
         
               (7)
            
            
               Tarkasteltujen tekijöiden perusteella voidaan katsoa, että luottoluokituslaitoksia koskeva Argentiinan oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot. Sen vuoksi olisi katsottava, että luottoluokituslaitoksia koskeva Argentiinan oikeudellinen ja valvontakehys vastaa asetuksella (EY) N:o 1060/2009 säädettyä oikeudellista ja valvontakehystä. Komission, jolle EAMV antaa tietoja, olisi seurattava edelleen luottoluokituslaitoksia koskevan Argentiinan oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.
            
         
               (8)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Argentiinassa voimassa olevan luottoluokituslaitosten oikeudellisen ja valvontakehyksen katsotaan asetuksen (EY) N:o 1060/2009 5 artiklaa sovellettaessa vastaavan asetuksen (EY) N:o 1060/2009 vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä huhtikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 302, 17.11.2009, s. 1.
   
      (2)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).